
КРАТАК САДРЖАЈ

Желудачно-цревна стронгилидоза оваца представља једну од најзначајнијих паразитских болести ове врсте животиња широм света, изазивајући велике здравствене и економске губитке. Најважнији узрочници припадају родовима Haemonchus, Teladorsagia (Ostertagia), Trichostrongylus, Cooperia i Nematodirus, а инфекције доводе до анемије, дијареје, смањења производње млека и вуне, смањења прираста, репродуктивних поремећаја и угинућа, посебно код младих категорија. Традиционална контрола ове болести заснивала се првенствено на примени антихелминтика, међутим, све чешћа појава резистенције гастроинтестиналних стронгилида на различите групе антихелминтика представља озбиљан изазов савременом овчарству. Због тога се све већи значај придаје интегрисаним програмима контроле који обухватају рационалну употребу антихелминтика, циљано селективно третирање животиња, правилно управљање пашњацима, праћење степена инфестације копролошким анализама, као и селекцију генетски отпорнијих грла. Контрола болести у великој мери зависи од одговорности фармера и ветеринара, као и од ефикасности лекова који су доступни на тржишту. Циљ овог рада је да прикаже значај ове болести код оваца, најважније етиолошке агенсе, епизоотиолошке карактеристике, патогенезу, клиничку слику, дијагностику и савремене мере контроле болести, са посебним освртом на проблем антихелминтичке резистенције и одрживе стратегије сузбијања које омогућавају очување здравља стада и унапређење производње.

Кључне речи: желудачно-цревна стронгилидоза, овце, контрола, антихелминтици


SUMMARY

Gastrointestinal strongylosis in sheep is one of the most significant parasitic diseases affecting this animal species worldwide, causing substantial health and economic losses. The most important causative agents belong to the genera Haemonchus, Teladorsagia (Ostertagia), Trichostrongylus, Cooperia i Nematodirus. These infections result in anemia, diarrhea, reduced milk and wool production, decreased weight gain, reproductive disorders, and mortality, particularly in young animals. Traditionally, disease control has relied primarily on the use of antihelmintics. However, the increasing occurrence of resistance among gastrointestinal strongylid nematodes to different classes of antihelmintic drugs has become a major challenge for modern sheep production. Consequently, increasing emphasis is being placed on integrated control programs that include the rational use of antihelmintics, targeted selective treatment of animals, proper pasture management, monitoring the level of infection through coprological examinations, and the selection of genetically more resistant animals. Effective disease control largely depends on the responsibility of farmers and veterinarians, as well as on the efficacy of the anthelmintic drugs available on the market. The aim of this study is to present the importance of this desiese in sheep, its major etiological agents, epizootiological characteristics, pathogenesis, clinical manifestations, diagnostic methods, and contemporary disease control measures, with particular emphasis on the issue of anthelmintic resistance and sustainable control strategies that contribute to maintaining flock health and improving production. 

1. УВОД

Желудачно-цревне нематоде реда Strongylida убрајају се међу најзначајније паразите малих преживара због своје распрострањености, патогености и значајног утицаја на здравље домаћина. Код оваца ове нематоде изазивају желудачно-цревну стронгилидозу, хронично паразитско обољење које је распрострањено у готово свим подручјима где се животиње гаје на пашњацима и које представља један од водећих узрока смањене производности и економских губитака [1].
Ова болест код оваца изазивана је комплексом нематода реда Strongylida, међу којима највећи значај имају родови Haemonchus, Teladorsagia (Ostertagia), Trichostrongylus, Cooperia, Nematodirus, Oesophagostomum i Chabertia. Иако се инфекције најчешће јављају као мешовите инфестације, њихов интензитет, патогеност и клиничка манифестација зависе од врсте присутних паразита, старости животиња, степена развијености имунитета, начина држања, климатских услова и интензитета контаминације пашњака инфективним ларвама [2]. Посебно су осетљива јагњад и младе овце код којих инфекције могу довести до озбиљних здравствених поремећаја и повећаног морталитета [3].
Клинички знаци као и последице зависе од врсте присутних паразита и интензитета инфекције. Код оваца, они могу варирати од субклиничког губитка телесне масе до смртоносних поремећаја, као што су анемија, дијареја и озбиљан губитак протеина [2]. Поред тога, ова паразитска болест може имати индиректне последице по метаболизам, попут мобилизације протеина за имуни одговор, смањеног уноса хране услед анорексије или повећане подложности другим патогенима. Највећи део економских губитака настаје управо услед субклиничких инфекција које дуго остају непрепознате, а значајно нарушавају производне резултате [2,3]. 		
Од шездесетих година прошлог века, употреба антихелминтика постала је важна стратегија за сузбијање инфекција нематодама код домаћих животиња и повећање њихове производне ефикасности [4]. На пример, Sanchez и сар. [5] изнели су резултате мета-анализе према којима је код музних крава забележено процењено повећање производње млека од 0,35 kg дневно након третмана против гастроинтестиналних нематода. 
Међутим, вишедеценијска и често нерационална употреба ових препарата довела је до развоја резистенције гастроинтестиналних нематода на готово све значајније групе антихелминтика у многим деловима света [4]. Због тога савремени приступ контроли подразумева интегрисано управљање паразитима, које обухвата циљану селективну примену антихелминтика, праћење степена инфестације копролошким прегледима, правилно управљање пашњацима, унапређење исхране, очување популације паразита у рефугији[footnoteRef:1] и селекцију генетски отпорнијих животиња. Овакав приступ омогућава ефикаснију и дугорочнију контролу болести уз успоравање развоја антихелминтичке резистенције [4,6].  [1:  Рефугија - део популације паразита који није изложен деловању антихелминтика] 



2. ЦИЉ И ЗАДАЦИ РАДА




Основни циљ овог истраживања је да се на основу најновијих научних и стручних сазнања прикажу кључни аспекти етиологије, епизоотиологије, дијагностике и контроле желудачно-цревние стронгилидозе оваца. Резултати који се очекују омогућиће сагледавање јасне слике о ефикасности и лимитима традиционалних мера за превентиву и контролу ове болести, те приказати савремене начине контроле.
Ово истраживање је неопходно како би се свеобухватно истакао значај адекватне контоле желудачно-цревне стронгилидозе код оваца.
С обзиром на то да је ово оболење веома често код оваца, и да готово све животиње које излазе на пашу имају присутан одређен број јаја желудачно-цревних нематода, а да је резистенција на антихелминтике присутна и потврђена код више врста ових нематода, неопходно је стално ревидирати постојећа сазнања, како би се на ефикасан начин могли креирати и применити планови и стратегије за контролу ове болести.


3. ПРЕГЛЕД ЛИТЕРАТУРЕ

3.1. ЕТИОЛОГИЈА


3.1.1. Опште карактеристике желудачно-цревних стронгилида

Етиологија желудачно-цревне стронгилидозе оваца обухвата комплекс паразитских нематода из реда Strongylida, које припадају различитим породицама, при чему највећи значај имају представници породице Trichostrongylidae [7]. Ови хелминти представљају најзначајнију групу гастроинтестиналних паразита малих преживара због своје широке распрострањености, велике учесталости инфекција и значајног утицаја на здравље и производне особине животиња. У природним условима инфекције су најчешће мешовитог карактера, односно код једне животиње истовремено је присутно више родова и врста гастроинтестиналних стронгилида, што додатно отежава дијагностику, процену патогености и спровођење ефикасних мера контроле [7,8].

[image: https://scx1.b-cdn.net/csz/news/800a/2014/1-wildsheepsho.jpg]
Слика 1. Морфологија желудачно-цревних стронгилида (Извор: https://scx1.b-cdn.net/csz/news/800a/2014/1-wildsheepsho.jpg)

Одрасли облици желудачно-цревних стронгилида су ситне, издужене нематоде цилиндричног тела, беличасте или црвенкасте боје, чија величина варира у зависности од врсте, од неколико милиметара до 3 цантиметара. Паразитирају у сиришту, танким и дебелим цревима оваца, где се хране садржајем дигестивног тракта, ткивним течностима или крвљу домаћина. Поједине врсте, као што је Haemonchus contortus, поседују изражену хематофагну активност и могу изазвати озбиљне губитке крви, док друге врсте првенствено оштећују слузницу дигестивног тракта и ремете процесе варења и ресорпције хранљивих материја [8].
3.1.2. Циклус развоја

Све врсте желудачно-цревних стронгилида имају директан животни циклус, без учешћа прелазног домаћина. Полно зреле јединке полажу јаја која се фецесом излучују у спољашњу средину. У повољним условима спољне средине из јаја се развијају ларве првог (L1) и другог (L2) развојног стадијума, које се хране микроорганизмима из фецеса. Након пресвлачења настаје инфективна ларва трећег стадијума (L3), која задржава заштитну кутикулу претходног стадијума и због тога је релативно отпорна на спољне утицаје. Инфекција настаје ингестијом L3 ларви заједно са травом или водом током испаше. Након доспећа у организам домаћина ларве одбацују заштитну кутикулу, настављају развој до одраслих облика и започињу репродукцију, чиме се животни циклус затвара [8,9].
[image: https://encrypted-tbn0.gstatic.com/images?q=tbn:ANd9GcThEpyFhdsIfKI8532_RRhmXX5bvd16trcIF3-RduRaMEtm2DHgn8unTa5N&s=10]  
Слика 2. Животни циклус желудачно-цревних стронгилида (Извор: https://encrypted-tbn0.gstatic.com/images?q=tbn:ANd9GcThEpyFhdsIfKI8532_RRhmXX5bvd16trcIF3-RduRaMEtm2DHgn8unTa5N&s=10)
Развој слободноживећих стадијума у великој мери зависи од температуре и влажности спољне средине. Оптимални климатски услови омогућавају брзо сазревање инфективних ларви и њихово нагомилавање на пашњацима, док суша, екстремно високе или ниске температуре смањују њихово преживљавање. Упркос томе, поједине врсте поседују способност дуготрајног опстанка у спољашњој средини или привременог заустављања развоја (хипобиоза), што представља важан механизам преживљавања током неповољних климатских услова и доприноси одржавању инфекције у стаду из године у годину [10].
Посебна карактеристика желудачно-цревних стронгилида јесте њихова изразита прилагођеност пашном начину држања животиња. Пашњаци представљају главни резервоар инфективних ларви, док одрасле овце, које често имају субклиничне инфекције, континуирано контаминирају околину излучивањем јаја [11]. Због недовољно развијеног стеченог имунитета, највећу осетљивост показују јагњад и младе животиње, код којих се најчешће развијају клинички облици болести [3]. Управо због оваквог начина одржавања инфекције, желудачно-цревна стронгилидоза се сматра типичном пашном паразитском болешћу и представља један од најзначајнијих здравствених проблема у интензивној и екстензивној производњи оваца широм света [10].

3.1.3. Најзначајнији узрочници

У природним условима желудачно-цревне инфекције се најчешће јављају као мешовите инфестације изазване већим бројем врста. Најзначајнији узрочници припадају породици Trichostrongylidae, међу којима се посебно издваја неколико  родова, а разликују се у зависности од географског подручја, климатских услова и система држања животиња [7]. 
Најпатогенијом врстом сматра се Haemonchus contortus, хематофагна нематода сиришта која код интензивних инфекција може изазвати тешку анемију, хипопротеинемију и угинуће животиња. Врсте рода Teladorsagia паразитирају у сиришту и изазивају оштећење слузнице и поремећаје варења, док нематоде рода Trichostrongylus настањују сириште и танка црева, где доводе до ентеритиса, дијареје и смањене ресорпције хранљивих материја. Род Nematodirus од посебног је значаја код јагњади, код којих може изазвати озбиљне ентеритисе праћене профузном дијарејом и заостајањем у расту. Представници родова Oesophagostomum и Chabertia паразитирају у дебелим цревима, изазивајући запаљенске промене слузнице и поремећаје функције цревa [7,9]. 
Иако се поједине врсте разликују према месту локализације, патогености и биолошким карактеристикама, заједничка особина свих желудачно-цревних стронгилида јесте директан животни циклус и преношење инфекције ингестијом инфективних ларви трећег развојног стадијума (L3) са контаминиране вегетације током испаше. Присуство више врста паразита истовремено може довести до међусобног синергистичког деловања и развоја тежих клиничких облика болести, због чега је познавање етиолошког састава инфестације од великог значаја за дијагностику, терапију и планирање мера контроле [7]. 

Слика 3. Различите врсте желудачно-цревних стронгилида оваца 
a - H. contortus; b - O. circumcincta; c - T. colubriformis; d - Т. оvis; e - N. spathiger; f -O. venulosum; g - S. ovis; h - Ch. ovina; j - T. skrjabini (Извор: . https://www.researchgate.net/profile/Vitalii-Melnychuk/publication/346875190/figure/fig1/AS:976576799862784@1609845461154/The-most-common-nematodes-of-sheep-gastrointestinal-tract-in-the-central-and.png)





3.2. ЕПИЗООТИОЛОГИЈА


3.2.1. Извор инфекције и начин преношења

Извор инфекције представљају инфициране животиње које фецесом излучују јаја гастроинтестиналних стронгилида и на тај начин контаминирају пашњаке. Након развоја инфективног трећег ларвеног стадијума (L3), ларве мигрирају из фецеса на вегетацију, одакле их овце оралним путем уносе током испаше. Због директног животног циклуса и могућности дуготрајног преживљавања инфективних ларви у спољашњој средини, пашњаци представљају главни резервоар инфекције и имају кључну улогу у одржавању епизоотиолошког циклуса болести [7,8].
Значајну улогу у одржавању инфекције имају одрасле овце које често носе субклиничке инфестације. Иако код њих најчешће изостају изражени клинички знаци болести, оне континуирано излучују јаја паразита фецесом. Посебан значај имају овце у периоду око јагњења, када услед привременог слабљења стеченог имунитета долази до повећаног излучивања јаја гастроинтестиналних стронгилида, што доводи до интензивне контаминације пашњака управо у време када младе животиње први пут излазе на испашу и постају изложене инфекцији. Ова појава, позната као periparturient rise (PPR) или periparturient egg rise (PPER) [3].  
Због тога контрола болести захтева истовремено спровођење мера усмерених како на смањење контаминације пашњака, тако и на рационалну примену антихелминтика и праћење интензитета инфестације [7].

3.2.2. Распрострањеност

Гастроинтестинални стронгилиди присутни су на свим континентима где се овце гаје на пашњацима, а њихов значај посебно долази до изражаја у подручјима са умереном и тропском климом, у којима температура и влажност погодују развоју и преживљавању слободноживећих ларвених стадијума [10]. Учесталост и интензитет инфекције зависе од бројних фактора, укључујући климатске услове, начин држања животиња, густину насељености стада, систем испаше, старост домаћина и примену мера контроле. У природним условима инфекције су најчешће мешовитог карактера, при чему код једне животиње истовремено може бити присутно више врста гастроинтестиналних стронгилидa [12].
У различитим географским подручјима доминирају различите врсте паразита. У регионима са топлијом и влажнијом климом најзначајнији узрочник је Haemonchus contortus, док се у подручјима умерене климе чешће срећу Teladorsagia circumcincta и врсте рода Trichostrongylus. Поред климатских фактора, на распрострањеност појединих врста утичу и сезонске промене, начин управљања пашњацима и степен развијености антихелминтичке резистенције, због чега се састав популације гастроинтестиналних стронгилида може значајно разликовати између појединих региона и фарми [7,10].
У Србији желудачно-цревна стронгилидоза представља једну од најчешћих паразитских болести оваца које се гаје у пашним условима. Резултати копролошких испитивања спроведених на подручју источне Србије показали су да је од укупно 680 прегледаних оваца чак 74,56% било инфицирано гастроинтестиналним нематодама. У истом истраживању идентификовано је једанаест родова нематода, при чему су најзаступљенији били Haemonchus (46,91%), Oesophagostomum (40,73%), Trichostrongylus (39,85%) и Nematodirus (35,88%). Добијени резултати потврђују да гастроинтестинални стронгилиди представљају значајан здравствени проблем у нашој земљи и указују на потребу за континуираним спровођењем мера дијагностике, контроле и превенције ових инфекција [13].











3.3. ПАТОГЕНЕЗА И КЛИНИЧКА СЛИКА



Патогенеза желудачно-цревне стронгилидозе зависи од врсте и броја присутних паразита, њихове локализације, старости и имунолошког статуса домаћина, као и интензитета инфестације. Патолошке промене настају као последица механичког оштећења слузнице дигестивног тракта, хематофагне активности појединих врста, поремећаја секреције дигестивних ензима и развоја локалног запаљенског и имунског одговора домаћина. С обзиром на то да се код оваца инфекције најчешће јављају као мешовите инфестације, клиничка слика представља резултат заједничког деловања више врста гастроинтестиналних стронгилида [3,7].

Слика 4. Сумбандибуларни едем (Извор: https://encrypted-tbn0.gstatic.com/images?q=tbn:ANd9GcRoKAvVt_ErmOX88tzHtO00KqQ96dJ_79etZwFNO-tJLw&s=10)

Највећи патогени значај има Haemonchus contortus,  јер ларве и одрасли облици својим усним апаратом оштећују слузницу сиришта и изазивају континуиран губитак крви, што доводи до развоја хеморагијске анемије, хипопротеинемије и хипоалбуминемије. Као последица тога долази до накупљања течности у поткожном ткиву и појаве карактеристичног субмандибуларног едема („bottle jaw“). Код масивних инфестација животиње постају малаксале, слабе, убрзано дишу и лако се замарају, са израженим бледилом видљивих слузница, док у најтежим случајевима може доћи до угинућа услед акутне анемије. Хроничне инфестације карактеришу постепени губитак телесне масе, исцрпљеност и смањена производна способност [14].
Врсте Teladorsagia circumcincta развијају се у жлездама сиришта, где изазивају дегенерацију и хиперплазију слузнице, као и смањење броја паријеталних ћелија одговорних за лучење хлороводоничне киселине. Повећање pH садржаја сиришта доводи до поремећаја варења протеина, смањене ресорпције хранљивих материја и повећаног губитка протеина преко оштећене слузнице. Клинички се ове промене испољавају смањеним апетитом, успореним прирастом, мршављењем и лошијом конверзијом хране, док се код јачих инфестација могу јавити дијареја и изражена исцрпљеност организма [15].
Врсте рода Trichostrongylus паразитирају у сиришту и танким цревима, где изазивају оштећење цревних ресица, инфламацију слузнице и поремећај процеса варења и ресорпције. Последица ових промена јесте развој малдигестије и малапсорпције, које се клинички манифестују дијарејом, губитком телесне масе, слабијим прирастом и заостајањем у развоју младих животиња. Сличан патогени ефекат остварују и врсте родова Nematodirus, Cooperia, Oesophagostomum и Chabertia, које у зависности од места локализације изазивају различит степен запаљенских промена слузнице танког и дебелог црева. Код јагњади инфестације врстама рода Nematodirus могу имати посебно тежак ток, са профузном дијарејом, дехидрацијом и повећаним морталитетом [7].
Поред локалних промена у дигестивном тракту, гастроинтестинални стронгилиди изазивају и бројне системске поремећаје. Дуготрајне инфестације праћене су смањеним уносом хране, повећаним енергетским захтевима услед активације имунског одговора и поремећајем метаболизма протеина, што резултира мршављењем, успореним растом, смањеном производњом млека и вуном лошијег квалитета. Репродуктивни резултати такође могу бити нарушени због смањене телесне кондиције и опште исцрпљености животиња [1,7].

Клиничка слика желудачно-цревне стронгилидозе може бити веома различита и креће се од субклиничких инфекција до тешких, по живот опасних облика болести. Субклиничке инфестације су знатно чешће и често остају непрепознате, иако доводе до значајних економских губитака услед смањене производности. Код клинички манифестних случајева најчешће се уочавају апатија, слабији апетит, заостајање у расту, мршављење, дијареја различитог интензитета, бледило слузокожа, анемија и субмандибуларни едем. У узнапредовалим случајевима животиње постају изразито исцрпљене, леже, показују знаке дехидрације и могу угинути уколико се не спроведе одговарајућа терапија. Озбиљност клиничке слике првенствено зависи од интензитета инфестације, доминантне врсте паразита, узраста животиња и њиховог имунолошког и нутритивног статуса [7,14].

3.4. ДИЈАГНОСТИКА




Дијагностика желудачно-цревне стронгилидозе заснива се на комбинацији анамнезе, клиничког прегледа, копролошких анализа и, по потреби, додатних лабораторијских и постморталних испитивања. Избор дијагностичке методе зависи од узраста животиња, интензитета инфестације, доминантне врсте паразита и циља испитивања, односно да ли се дијагностика спроводи ради потврде клиничке болести, процене интензитета инфестације или праћења ефикасности примењене терапије [16].
На основу клиничког прегледа може се посумњати на присуство желудачно-цревне стронгилидозе уколико се код животиња уоче анемија, бледило слузокожа, субмандибуларни едем, дијареја, мршављење, слабија телесна кондиција и заостајање у расту. Код инфестација изазваних врстом Haemonchus contortus значајну дијагностичку вредност има FAMACHA[footnoteRef:2] систем, којим се процењује степен анемије на основу боје кон‌јунктива. Ова метода омогућава брзо препознавање животиња којима је неопходна терапија и представља важан алат у селективној примени антихелминтика, нарочито у запатима у којима доминира H. contortus. Међутим, FAMACHA није специфична дијагностичка метода и њени резултати морају се тумачити заједно са клиничким налазом и лабораторијским испитивањима [16,17]. [2:  FAMACHA је меотда процене степена анемије код оваца на основу боје слузнице доњег очног капка, која се користи као помоћни алат за селективно лечење инфекција изазваних H. contortus [17]] 

Најчешће коришћена лабораторијска метода јесте квалитативни и квантитативни копролошки преглед фецеса. Флотационе методе омогућавају доказивање карактеристичних јаја стронгилида, док се квантитативним методама, као што је McMaster метода, одређује број јаја по граму фецеса (EPG – eggs per gram) Добијени резултати омогућавају процену интензитета инфестације, степена контаминације пашњака и ефикасности спроведене терапије. Међутим, јаја већине гастроинтестиналних стронгилида морфолошки су веома слична, због чега се на основу самог копролошког налаза углавном не може поуздано одредити род или врста паразита [7].
За идентификацију појединих родова и врста гастроинтестиналних стронгилида примењује се копрокултура, при којој се из узорака фецеса узгајају инфективне ларве трећег развојног стадијума (L3), након чега се одређују на основу њихових морфолошких карактеристика. Ова метода пружа знатно прецизније податке о саставу популације паразита у односу на рутински копролошки преглед, али захтева више времена и искуства у интерпретацији резултата [18].

Слика 5. Mорфологија доминантних гастроинтестиналних паразита и протозоа малих преживара посматрани микроскопско-копролошким прегледом 
(A, B) Strongyloides spp.; (C) Trichostrongylus spp.; (D) Ostertagia spp.; (E) Nematodirus spp.; (F) Trichuris spp.; (G) Haemonchus contortus; (H) Capillaria spp.; (I) Cooperia spp.; (J) Oesophagostomum spp.; (K) Ascaris spp.; (L) Eimeria spp.
(Извор: https://www.mdpi.com/diversity/diversity-15-01131/article_deploy/html/images/diversity-15-01131-g002.png)

Додатне информације могу се добити хематолошким и биохемијским анализама крви. Код инфестација хематофагним врстама, пре свега Haemonchus contortus, често се утврђују смањене вредности хематокрита, хемоглобина и броја еритроцита, као и хипопротеинемија и хипоалбуминемија. Ови налази нису специфични за желудачно-цревну стронгилидозу, али представљају значајан показатељ тежине болести и корисни су у процени општег здравственог стања животиње [18,19].
Савремене дијагностичке методе обухватају молекуларне технике, првенствено ланчану реакцију полимеразе (PCR) и њене модификације, које омогућавају поуздану идентификацију појединих врста гастроинтестиналних стронгилида директно из узорака фецеса или изолованих јаја. У односу на конвенционалне методе, молекуларна дијагностика одликује се већом осетљивошћу и специфичношћу, нарочито код мешовитих инфестација, али је због високе цене, потребе за специјализованом опремом и стручним кадром још увек ограничена углавном на истраживачке и референтне лабораторије [18].
Дефинитивна дијагноза може се поставити постморталним прегледом дигестивног тракта, при чему се одрасли паразити издвајају из садржаја сиришта и црева, идентификују на основу морфолошких карактеристика и одређује интензитет инфестације. Ова метода сматра се најпоузданијом за утврђивање врсте и броја паразита, али се због своје природе користи првенствено у дијагностичке, епизоотиолошке и истраживачке сврхе [16].

3.5. ЗНАЧАЈ ЖЕЛУДАЧНО-ЦРЕВНЕ СТРОНГИЛИДОЗЕ


3.5.1. Здравствени значај


Желудачно-цревна стронгилидоза представља једну од најзначајнијих паразитских болести оваца широм света. Висока распрострањеност гастроинтестиналних стронгилида, њихова способност дуготрајног одржавања на пашњацима и честа појава мешовитих инфестација чине ову болест сталним здравственим проблемом у екстензивним и полуинтензивним системима гајења оваца. Посебан значај болести огледа се у чињеници да велики број инфестација протиче субклинички, при чему изостају изражени клинички знаци, али долази до нарушавања здравственог стања и производних способности животињa [1].
Клинички манифестне инфестације могу изазвати озбиљне поремећаје општег здравственог стања животиња. У зависности од доминантне врсте паразита и интензитета инфестације, јављају се анемија, хипопротеинемија, дијареја, дехидрација, губитак телесне масе, заостајање у расту, смањен апетит и општа исцрпљеност организма [14]. Код јагњади и других младих животиња, које још нису развиле адекватан стечени имунитет, болест често има тежи ток и може бити праћена повећаним морталитетом [3]. Насупрот томе, одрасле овце чешће развијају субклиничне или хроничне инфекције, али представљају значајан резервоар паразита и извор контаминације пашњака [7].
Поред директних патолошких промена у дигестивном тракту, инфестација гастроинтестиналним стронгилидима доводи до поремећаја метаболизма протеина и енергије, смањене ефикасности искоришћавања хранљивих материја и повећаних енергетских захтева организма услед активације имунског одговора. Као последица тога долази до смањења отпорности животиња према другим инфективним и паразитским обољењима, што додатно нарушава њихово здравствено стање и отежава опоравак. Дуготрајне инфестације могу довести до хроничне исцрпљености организма, нарочито уколико нису благовремено дијагностиковане и адекватно контролисане [7,20].
Савремени концепт добробити животиња додатно наглашава значај желудачно-цревне стронгилидозе. Присуство паразита изазива бол, нелагодност, глад услед смањеног уноса и искоришћавања хране, као и промене у понашању животиња, укључујући смањену активност, продужено лежање и ређе узимање хране. Ове промене представљају показатеље нарушене добробити и указују да значај болести превазилази искључиво производне и економске аспекте [20].


3.5.2. Економски значај

Ова болест такође представља једну од најзначајнијих паразитских болести оваца са аспекта економике сточарске производње у чему се и огледа њен највећи утицај. Упркос томе што се клинички облици болести релативно лако препознају, највећи део економских губитака настаје као последица субклиничких инфестација које често остају неоткривене. Такве инфекције не изазивају изражене клиничке знаке, али доводе до смањења производних перформанси животиња, повећане потрошње хране за остварење истог производног резултата и смањене ефикасности искоришћавања хранљивих материја. Због тога се стварни економски губици често потцењују и могу бити знатно већи од оних који настају услед угинућа или лечења оболелих животиња.  Економске последице болести често нису одмах уочљиве, већ се постепено акумулирају током производног циклуса и могу значајно нарушити профитабилност овчарске производње [21].
Економске последице желудачно-цревне стронгилидозе могу се поделити на директне и индиректне губитке. Директни губици обухватају угинућа животиња, трошкове дијагностике, лечења и спровођења мера контроле, као и повећане трошкове рада на фарми. Директни губици најчешће настају код интензивних инфестација које доводе до развоја клиничке болести и повећаног морталитета, нарочито код јагњади и младих животиња. Поред губитака услед угинућа, значајне трошкове представљају ветеринарски прегледи, лабораторијска дијагностика, набавка и примена антихелминтика, као и додатни ангажман радне снаге током спровођења терапије и превентивних мера. У областима са високом преваленцијом болести третмани се често понављају више пута током године, што додатно повећава трошкове производње. Поред тога, у случајевима када инфестиране животиње не постижу задовољавајуће производне резултате или развију трајна здравствена оштећења, може бити неопходно њихово превремено искључивање из производње, што представља додатни финансијски губитак за произвођача [1,21,22]
Међутим, знатно већи значај имају индиректни губици, који настају услед смањеног дневног прираста, лошије конверзије хране, смањене производње млека и вуне, слабијих репродуктивних резултата, продуженог това и смањене тржишне вредности животиња [1]. Присуство гастроинтестиналних стронгилида доводи до смањеног уноса хране, поремећаја варења и ресорпције хранљивих материја, повећане потрошње енергије услед активације имунског одговора и поремећаја метаболизма протеина. Као последица ових промена долази до слабијег искоришћавања хране, споријег раста, продуженог периода това, смањења телесне масе и опадања укупне производне ефикасности стада. За разлику од директних губитака, који су лако уочљиви, индиректни губици се постепено акумулирају током читавог производног циклуса и због тога често представљају највеће финансијско оптерећење у овчарској производњи [1,23].
Систематски преглед и мета-анализа коју су спровели Mavrot и сар. обухватили су 88 студија са 218 огледа и показали да гастроинтестиналне нематоде имају негативан утицај на производне резултате у приближно 86% анализираних истраживања. Резултати мета-анализе указују да инфестиране овце остварују у просеку око 85% прираста, 90% производње вуне и свега 78% производње млека у поређењу са неинфестираним животињама. Ови подаци потврђују да чак и у одсуству изражене клиничке слике гастроинтестинални стронгилиди могу значајно нарушити производне перформансе и на тај начин проузроковати велике економске губитке [1].

3.5.3. Антихелминтичка резистенција

Поред непосредних губитака у производњи, значајан економски проблем представља и све распрострањенија антихелминтичка резистенција. Смањена ефикасност доступних антихелминтика доводи до чешће примене терапије, повећаних трошкова контроле, потребе за додатним дијагностичким испитивањима и већих производних губитака услед перзистентних инфестација. Због тога се гастроинтестиналне стронгилидозе данас не посматрају само као здравствени проблем, већ и као један од најзначајнијих ограничавајућих фактора одрживе и профитабилне производње оваца у многим деловима света [24,25].
Под антихелминтичком резистенцијом подразумева се способност популације паразита да преживи примену антихелминтика у дозама које су претходно биле ефикасне у елиминацији истих врста паразита [26]. Као последица дугогодишње и често неселективне примене антихелминтика, резистентне популације гастроинтестиналних стронгилида данас су регистроване у готово свим регионима света у којима се гаје овце, због чега се овај проблем сматра глобалном претњом одрживости сточарске производње [24].
Најчешће се резистенција развија код најзначајнијих врста гастроинтестиналних стронгилида, као што су  Haemonchus contortus, Teladorsagia circumcincta i Trichostrongylus spp. У овој проблематици посебно забрињава и појава вишеструке (мултикласне) резистенције, при којој једна популација паразита показује отпорност према две или више група антихелминтика, укључујући бензимидазоле, имидазотиазоле и макроцикличне лактоне [24,26]. У појединим земљама забележени су и случајеви резистенције на новије антихелминтике, што додатно ограничава могућности ефикасног сузбијања гастроинтестиналних стронгилида [27].
Економски значај антихелминтичке резистенције огледа се пре свега у смањеној ефикасности терапије. Када примењени лек не елиминише довољан број паразита, инфестиране животиње настављају да излучују јаја у спољашњу средину, чиме се одржава контаминација пашњака и повећава ризик од нових инфекција. Истовремено, перзистентне инфестације доводе до наставка производних губитака, укључујући смањен прираст, лошију конверзију хране, пад производње млека и вуне, као и повећану учесталост клиничких случајева болести. На тај начин, смањена ефикасност терапије има двоструки економски ефекат – повећава трошкове лечења и истовремено умањује производне резултате стада [29].
Поред директног утицаја на производњу, антихелминтичка резистенција повећава трошкове ветеринарске заштите. У условима смањене ефикасности стандардних терапијских протокола често је неопходно чешће спровођење копролошких анализа, тестова редукције броја јаја у фецесу (FECRT), као и примена алтернативних или комбинованих антихелминтика, што додатно оптерећује буџет произвођача [28,29]. У појединим регионима света забележени су случајеви у којима је због изражене мултирезистенције одржавање рентабилне овчарске производње постало озбиљно отежано [27,28].

Развој антихелминтичке резистенције уско је повезан са начином примене антихелминтика. Бројна истраживања показала су да учестали и рутински третмани целокупног стада представљају један од најважнијих фактора ризика за селекцију резистентних популација паразита [24,29]. Систематски преглед који су извршили Falzon и сар. показао је да је висока учесталост третмана једини доследно потврђен фактор који значајно повећава ризик од развоја резистенције, што указује на потребу за рационалнијим приступом контроли гастроинтестиналних стронгилидa [29].
С обзиром на све већу распрострањеност резистентних популација паразита и ограничен број нових антихелминтика доступних на тржишту, антихелминтичка резистенција данас представља не само ветеринарски, већ и значајан економски проблем. Очување ефикасности постојећих антихелминтика постало је један од основних циљева савремених програма контроле желудачно цревне стронгилидозе, јер од њихове успешне примене директно зависе здравствени статус животиња, производни резултати и дугорочна одрживост овчарске производње [24,25].

3.6. KОНТРОЛА ЖЕЛУДАЧНО-ЦРЕВНЕ СТРОНГИЛИДОЗЕ



Контрола желудачно-цревне стронгилидозе код оваца представља комплексан процес који подразумева истовремено смањење паразитског оптерећења животиња, ограничавање контаминације пашњака инфективним ларвама паразита и очување ефикасности расположивих антихелминтика. За разлику од приступа који се заснива искључиво на примени антихелминтика, савремени програми контроле подразумевају интегрисану примену фармаколошких и нефармаколошких мера, прилагођених епидемиологији паразита, систему гајења, климатским условима и категорији животиња. Овакав приступ је нарочито значајан због све распрострањеније антихелминтичке резистенције гастроинтестиналних нематода, због чега дугорочно ослањање само на хемијску контролу више није одрживо [27,30].
Основни циљ контроле није потпуно елиминисање гастроинтестиналних стронгилида из популације животиња и животне средине, што је практично тешко оствариво и са епидемиолошког аспекта није пожељно. Циљ је одржавање нивоа инфестације испод прага који доводи до клиничке болести, смањења производних способности или угрожавања добробити животиња. Истовремено, потребно је очувати популацију паразита осетљиву на антихелминтике, односно популацију која се налази у такозваној рефугији. Очување рефугије представља једну од кључних компоненти савремених стратегија контроле, јер омогућава мешање осетљивих паразита са резистентним јединкама и на тај начин успорава ширење антихелминтичке резистенције [30].

3.6.1. Епидемиолошки надзор и дијагностика

Ефикасна контрола желудачно-цревне стронгилидозе мора почети проценом нивоа инфекције у запату. Клинички преглед животиња представља основу надзора и треба да обухвати процену телесне кондиције, телесне масе, изгледа длаке или вуне, присуства дијареје, едема, знакова анемије и евентуалног заостајања у расту [17]. Код животиња са израженом инфекцијом могу се јавити смањен прираст, губитак телесне масе, анемија, дијареја и општа слабост, док код високо патогених врста, као што је Haemonchus contortus, инфекција може имати озбиљан клинички ток [14].
Паразитолошка дијагностика омогућава објективнију процену степена контаминације и ефикасности спроведених мера. Једна од најчешће коришћених метода јесте одређивање броја јаја гастроинтестиналних стронгилида у фецесу, односно faecal egg count (FEC), који се најчешће изражава као број јаја по граму фецеса (EPG). FEC омогућава процену излучивања јаја и поређење паразитског оптерећења између животиња, група и временских периода. Међутим, резултат FEC не представља директну меру укупног броја одраслих паразита у дигестивном тракту и мора се интерпретирати у контексту врсте паразита, старости животиње, имунског статуса и производне фазе. Због тога се FEC не би требало користити као једини критеријум за доношење одлуке о третману [16,31].
Посебан значај FEC има у праћењу ефикасности антихелминтичког третмана и детекцији антихелминтичке резистенције. За ту сврху користи се тест редукције броја јаја у фецесу (Faecal Egg Count Reduction Test – FECRT). FECRT представља стандардизовану теренску методу за процену ефикасности антихелминтика и дијагностику резистенције. Савремене смернице World Association for the Advancement of Veterinary Parasitology (WAAVP) наглашавају значај правилног избора животиња, методе одређивања FEC, времена узорковања, статистичке анализе и интерпретације резултата приликом извођења FECRT [31]. 
Код мешовитих инфекција, какве су честе код оваца и коза, микроскопска идентификација јаја најчешће није довољна за одређивање састава паразитске популације, јер јаја већине трихостронгилидних нематода имају веома сличну морфологију. У таквим случајевима могу се користити ларвокултура и идентификација инфективних ларви, као и савремене молекуларне методе, укључујући PCR, ради прецизније идентификације присутних врста. Оваква диференцијација је значајна зато што поједине врсте имају различит патогени потенцијал и различиту епидемиологију, а посебно је важно утврдити присуство H. contortus, врсте која се храни крвљу и може изазвати изражену анемију [14,18,31].



3.6.2. Хемијска контрола применом антихелминтика

Антихелминтици и даље представљају важну компоненту контроле гастроинтестиналних стронгилида. У ветеринарској пракси користе се различите групе антихелминтика, међу којима су бензимидазоли, имидазотиазоли и тетрахидропиримидини, као и макроциклични лактони. У зависности од препарата и циљне врсте паразита, ови лекови делују на различите физиолошке процесе нематода [26]. Међутим, њихова ефикасност може бити значајно смањена појавом резистентних популација [32].
Антихелминтичка терапија треба да буде заснована на процени стварне потребе за третманом, а не на рутинском и учесталом третирању читавог запата у унапред одређеним временским интервалима. Некритична и поновљена употреба антихелминтика представља један од најзначајнијих фактора селекције резистентних паразита. У Европи је забележена резистенција гастроинтестиналних стронгилида оваца на више група антихелминтика, a додатни проблем представља појава мултирезистентних популација [24,32].
Због тога избор антихелминтика не би требало заснивати само на припадности одређеној фармаколошкој групи, већ на познавању локалне ефикасности препарата. Уколико постоји сумња на резистенцију, потребно је спровести одговарајуће паразитолошко испитивање, а нарочито FECRT. Примена антихелминтика за који је на фарми већ утврђена смањена ефикасност може додатно повећати селекциони притисак на резистентне популације и убрзати развој мултирезистенције [25,31].
Важан елемент правилне примене јесте обезбеђивање одговарајуће дозе лека према телесној маси животиње и упутству за конкретан препарат. Потцењивање телесне масе и последично примена недовољне дозе може омогућити преживљавање делимично осетљивих паразита и допринети селекцији резистенције. Такође је потребно водити рачуна о правилној примени препарата и поштовању прописаних периода каренце [32].

3.6.3. Циљани и селективни третман

Један од најважнијих савремених принципа контроле гастроинтестиналних стронгилида јесте прелазак са систематског третирања свих животиња на циљани и селективни третман. Код циљаног третмана (targeted treatment) одлука о примени антихелминтика заснива се на процени епидемиолошке ситуације и ефеката паразитске инфекције на одређену групу или категорију животиња, док циљани селективни третман (targeted selective treatment – TST) подразумева третирање само оних јединки код којих постоји највећа вероватноћа да ће од третмана имати корист [30].
Предност TST приступа је у томе што се смањује укупан број примењених антихелминтика, а истовремено се оставља део популације паразита изложен селекционом притиску лека. Такви паразити представљају рефугију и могу допринети очувању осетљивости популације. На тај начин могуће је успорити развој антихелминтичке резистенције без потпуног одустајања од фармаколошке контроле [30,33].
Код инфекције H. contortus један од најпознатијих система за селективни третман јесте FAMACHA систем. Он се заснива на процени боје кон‌јунктиве, односно степена анемије животиње. Пошто H. contortus хематофагна врста, интензитет инфекције може бити повезан са степеном анемије, због чега FAMACHA представља практичан алат за идентификацију животиња којима је третман најпотребнији. Његова примена може допринети смањењу непотребног коришћења антихелминтика, али захтева правилну обуку и редовно праћење животиња. Такође, FAMACHA није универзалан показатељ свих гастроинтестиналних стронгилида, јер врсте које не изазивају значајан губитак крви неће нужно довести до изражене анемије. Због тога се FAMACHA, нарочито код мешовитих инфекција, може комбиновати са FEC, телесном масом, телесном кондицијом и производним параметрима [17,31,33].

3.6.4. Принцип рефугије и успоравање антихелминтичке резистенције

Рефугија представља део популације паразита који у тренутку примене антихелминтика није изложен дејству лека. У њу могу спадати паразити који се налазе у нетретираним животињама, као и јаја и ларве које се налазе на пашњаку и нису биле изложене антихелминтику. Одржавање адекватне рефугије представља важан елемент одрживе контроле гастроинтестиналних нематода [4].
Када се читав запат истовремено третира ефикасним антихелминтиком, осетљиви паразити бивају уклоњени, док резистентне јединке имају већу вероватноћу да преживе и наставе репродукцију. Уколико након третмана у средини готово да нема осетљивих паразита, потомство резистентних јединки може брзо постати доминантно. Насупрот томе, присуство осетљиве популације омогућава укрштање и разблаживање резистентних генотипова, чиме се успорава повећање њихове учесталости у популацији [4,6].
Због тога савремени приступ не подразумева потпуно уклањање паразита, већ контролисање њиховог броја и спречавање појаве високог паразитског оптерећења. Овај принцип представља значајну промену у односу на традиционални приступ према којем је циљ био што потпунија ерадикација паразита применом антихелминтика [6,30]. 

3.6.5. Контрола контаминације пашњака

С обзиром на то да се значајан део животног циклуса гастроинтестиналних стронгилида одвија изван домаћина, контрола пашњачке средине има централни значај у превенцији инфекције [6]. Јаја се излучују фецесом, из којих се развијају ларвални стадијуми, укључујући инфективни трећи ларвални стадијум (L3). Инфективне ларве се задржавају на вегетацији и животиње их уносе током испаше. Брзина развоја и преживљавања слободноживећих стадијума зависи од температуре, влажности, падавина и карактеристика пашњака [10].
Због тога управљање испашом може значајно утицати на интензитет инфекције. Једна од основних мера јесте избегавање прекомерне концентрације животиња на ограниченој површини, јер висока густина животиња доводи до повећане контаминације пашњака јајима и повећава вероватноћу уноса инфективних ларви. Ротација пашњачких површина може бити корисна, али њен ефекат зависи од дужине периода одмора, климатских услова, врсте паразита и брзине развоја ларви. Једноставна краткотрајна ротација, при којој се животиње враћају на контаминирану парцелу пре него што се популација инфективних ларви значајно смањи, не мора обезбедити адекватну контролу [34,36].
Управљање испашом треба, стога, заснивати на познавању сезонске динамике паразита. Умерена и планска испаша, избегавање прекомерне испашености и комбиновање различитих пашњачких површина могу смањити изложеност животиња великом броју инфективних ларви. Посебну пажњу треба посветити младим животињама, јер су оне често осетљивије због недовољно развијеног специфичног имунитета [34,35].
Контрола инфекције у животној средини не треба посматрати изоловано од фармаколошке контроле. Напротив, најбољи резултати постижу се комбиновањем управљања пашњацима са рационалном применом антихелминтика. Еколошка контрола представља важан елемент интегрисаног приступа управо зато што смањује потребу за учесталим третманима [35,36].

3.6.6. Генетска селекција животиња отпорних на гастроинтестиналне нематоде

Генетска селекција представља дугорочну стратегију контроле која се заснива на повећању отпорности или резилијентности популације према гастроинтестиналним нематодама. Између јединки исте врсте и расе постоје разлике у способности контроле паразитске инфекције, што омогућава селекцију животиња са повољнијим особинама [37,38].
Као показатељи отпорности најчешће се користе број јаја у фецесу, хематолошки параметри, FAMACHA и различити имунолошки показатељи. Савремена истраживања потврђују да је отпорност оваца према гастроинтестиналним нематодама наследна особина. Мета-анализа 121 студије показала је просечну херитабилност отпорности према гастроинтестиналним нематодама од приближно 0,25, што указује на реалну могућност генетског унапређења ове особине [37].
Генетска селекција има предност у томе што остварени генетски напредак може бити трајан и кумулативан. Међутим, селекцију није могуће заснивати искључиво на једном параметру без узимања у обзир производних особина. Циљ је стварање животиња које могу одржати прихватљив ниво производње уз мање последице паразитске инфекције, а не једноставно повећање имунолошког одговора према свим паразитима [37,38].
Развој геномских метода додатно је проширио могућности селекције. Идентификоване су различите геномске регије и кандидатски гени повезани са особинама отпорности, али резултати нису у потпуности конзистентни између раса и популација. То указује да је отпорност према гастроинтестиналним нематодама комплексна, полигенска особина под снажним утицајем средине, врсте паразита и карактеристика домаћина [38].

3.6.7. Биолошка контрола

Биолошка контрола представља једну од перспективних алтернативних стратегија, посебно у условима све веће антихелминтичке резистенције. Посебно су истраживане нематофагне гљиве, односно гљиве које могу да паразитирају или уништавају слободноживеће стадијуме нематода у фецесу и на пашњаку [39].
Међу највише проучаваним врстама налази се Duddingtonia flagrans. Њене споре могу проћи кроз дигестивни тракт животиње, а након излучивања фецесом гљива развија структуре које хватају и уништавају ларве нематода. На тај начин смањује се број инфективних ларви које доспевају на пашњак [40].
Систематски преглед објављен 2025. године, који је обухватио истраживања из периода 2004–2024, показао је да D. flagrans представља најчешће проучавану нематофагну гљиву у биолошкој контроли гастроинтестиналних нематода малих преживара. У укљученим студијама забележено је смањење популације паразитских стадијума у распону од 6 до 96,6%, мада су резултати били хетерогени и методологије процене ефикасности нису биле уједначене [41].
Због тога биолошка контрола представља обећавајућу допунску меру, али њена примена још увек зависи од услова производње и доступности одговарајућих производа. Њена највећа вредност огледа се у могућности смањења контаминације пашњака и броја ларви које доспевају до домаћина, чиме се смањује притисак инфекције без додатног селекционог притиска на паразите путем антихелминтика [39,40].

3.6.8. Вакцинација

Вакцинација против гастроинтестиналних нематода представља још један приступ који би могао допринети смањењу зависности од антихелминтика. Највећи напредак постигнут је у развоју вакцина против H. contortus, с обзиром на велики патогени значај ове врсте [33].
За разлику од антихелминтика, чије је примарно дејство директно усмерено на паразита, вакцинација има за циљ стимулисање имунског одговора домаћина. Као резултат може доћи до смањења броја одраслих паразита, њихове репродукције и излучивања јаја. Експериментална и теренска истраживања комерцијално доступне вакцине Barbervax® показала су смањење броја јаја Haemonchus spp. и анемије код вакцинисаних јагњади, уз смањење потребе за додатним антихелминтичким третманима. Ефекат је, међутим, зависио од интензитета инфективног притиска и био израженији при ниском и умереном нивоу [42].
Вакцинација стога не треба да се посматра као потпуна замена за антихелминтике, већ као потенцијална компонента интегрисане контроле. Њена примена је посебно значајна у системима са израженом резистенцијом паразита, где сваки приступ који може смањити учесталост хемијских третмана има потенцијал да продужи корисни век постојећих антихелминтика [35].

3.6.9. Контрола уношења резистентних паразита у запат

Посебан проблем представља уношење резистентних популација гастроинтестиналних нематода у претходно незаражене или популације са нижим нивоом резистенције. То се може догодити приликом куповине нових животиња, њиховог премештања између фарми или коришћења заједничких пашњачких површина [35].
Због тога је важно спровести паразитолошку процену нових животиња пре њиховог укључивања у постојећи запат. У ситуацијама у којима постоји епидемиолошки ризик, потребно је применити одговарајући карантински и дијагностички протокол. Посебно је значајно избегавати аутоматско укључивање животиња у запат након третмана без процене њиховог паразитолошког статуса, јер животиње могу бити носиоци резистентних популација које се након доласка на фарму шире у локалној популацији [35,36].

3.6.10. Интегрисана контрола као основ савременог приступа

На основу савремених сазнања, контрола желудачно-цревне стронгилидозе не може се успешно заснивати на једној мери. Најефикаснији приступ представља комбинацију различитих метода, при чему се њихова примена прилагођава конкретном производном систему [27].

Интегрисани програм контроле требало би да обухвати:

· редовно праћење здравственог и производног статуса животиња;
· периодично паразитолошко испитивање и одређивање FEC;
· циљану примену антихелминтика код животиња којима је третман заиста потребан;
· коришћење FAMACHA система када је H. contortus епидемиолошки значајан;
· проверу ефикасности антихелминтика путем FECRT када постоји сумња на резистенцију;
· одржавање рефугије и избегавање непотребних третмана целог запата;
· одговарајуће управљање пашњачким површинама и густином напасања;
· адекватан нутритивни статус животиња;
· селекцију животиња са повећаном отпорношћу према гастроинтестиналним нематодама;
· примену биолошких метода контроле тамо где су доступне и оправдане;
· коришћење вакцинације против H. contortus као допунске мере у одговарајућим производним системима;
· контролу уношења паразита и нарочито резистентних популација приликом набавке нових животиња [43,44].

Овакав концепт има двоструку корист. Са једне стране, смањује се непосредан утицај стронгилидозе на здравље и производне резултате животиња, док се са друге стране смањује селекциони притисак који погодује развоју антихелминтичке резистенције. Савремени концепт контроле зато се помера од принципа „лечити све животиње“ ка принципу „лечити оне животиње којима је третман потребан, истовремено смањујући изложеност паразиту и чувајући осетљиву популацију у рефугији“ [45].
Посебан значај овог приступа произлази из чињенице да антихелминтичка резистенција представља еволутивни процес који се тешко може вратити након што резистентни генотипови постану доминантни у популацији. Због тога је очување ефикасности постојећих лекова под‌једнако важно као и тренутно смањење паразитског оптерећења. Систематски прегледи указују да су комбинација различитих мера, рационална примена антихелминтика, очување рефугије и развој алтернативних метода кључни елементи одрживе контроле гастроинтестиналних нематода [43,44].
У коначном смислу, успешна контрола желудачно-цревне стронгилидозе треба да буде заснована на концепту интегрисаног управљања паразитима, у којем се фармаколошке мере користе циљано и одговорно, док се њихов ефекат допуњује управљањем пашом, нутритивним мерама, генетском селекцијом, биолошком контролом и, где је могуће, вакцинацијом. Овакав приступ омогућава одржавање инфекције на нивоу који не угрожава здравље, добробит и производне способности животиња, истовремено смањујући ризик од даљег развоја антихелминтичке резистенције [43].



6. ЗАКЉУЧАК


1. Желудачно-цревна стронгилидоза представља једну од најзначајнијих паразитских болести оваца, нарочито у системима гајења који се заснивају на испаши. Узрочници припадају различитим врстама гастроинтестиналних нематода, међу којима се по значају посебно издвајају Haemonchus contortus, Teladorsagia circumcincta и Trichostrongylus spp. Интензитет инфекције зависи од врсте и бројности паразита, климатских услова, система гајења, старости и имунолошког статуса животиња. Посебно је значајан H. contortus, који се храни крвљу домаћина и може изазвати изражену анемију и озбиљне клиничке поремећаје.
2. Значај стронгилидозе огледа се у њеним вишеструким последицама по здравље, добробит и производне способности оваца. Инфекција може довести до смањеног прираста, губитка телесне масе, дијареје, анемије, хипопротеинемије, едема и смањене производње, док код тешких инфекција може завршити угинућем животиње. Поред директног утицаја на здравствено стање, стронгилидоза доводи и до економских губитака кроз смањену производњу, повећане трошкове дијагностике и лечења, као и повећану смртност. Због тога контрола ове болести има велики значај за очување здравља животиња и економску одрживост овчарске производње.
3. Успешна контрола желудачно-цревне стронгилидозе захтева континуиран епидемиолошки надзор и правовремену дијагностику. Поред клиничког прегледа и праћења телесне кондиције и производних показатеља, значајну улогу имају паразитолошке методе, посебно одређивање броја јаја у фецесу (FEC). За процену ефикасности антихелминтичких препарата и правовремено откривање њихове смањене ефикасности користи се тест редукције броја јаја у фецесу (FECRT), док се у случају потребе за прецизном идентификацијом узрочника могу применити ларвокултура и молекуларне методе.
4. Антихелминтици представљају важан део контроле, али њихова прекомерна и нерационална примена погодује развоју антихелминтичке резистенције, која данас представља један од највећих проблема у контроли гастроинтестиналних нематода. Због тога се предност даје рационалној, циљаној и селективној примени антихелминтика, уз избор препарата чија је ефикасност потврђена на конкретном газдинству. Очување рефугије, односно дела популације паразита који није изложен дејству лека, представља важан принцип у успоравању развоја резистенције и очувању ефикасности постојећих антихелминтика.
5. Контрола стронгилидозе не треба да се заснива искључиво на примени лекова. Управљање пашњачким површинама, контрола густине напасања, правилна организација испаше и одговарајући периоди одмора пашњака могу допринети смањењу изложености животиња инфективним ларвама. Адекватан нутритивни статус додатно доприноси способности животиња да поднесу последице инфекције. Као допунске и перспективне методе контроле издвајају се генетска селекција животиња отпорнијих на гастроинтестиналне нематоде, биолошка контрола помоћу нематофагних гљива и вакцинација против H. contortus.
6. На основу свега наведеног, најефикаснији и дугорочно одржив приступ контроли желудачно-цревне стронгилидозе представља интегрисана контрола, која подразумева комбиновање дијагностике, епидемиолошког надзора, рационалне примене антихелминтика, очувања рефугије и одговарајућих зоотехничких и пашњачких мера, уз примену алтернативних метода када су доступне и оправдане. Циљ савремене контроле није потпуно искорењивање гастроинтестиналних стронгилида, већ одржавање нивоа инфекције испод прага који угрожава здравље, добробит и производне способности оваца. Истовремено, одговорном употребом антихелминтика потребно је успорити развој и ширење резистенције, како би постојеће могућности лечења остале ефикасне и у будућности.

7. [bookmark: _bookmark18]

